VDSS sklep Psp 356/2011
Sodna praksa Višjega delovnega in socialnega sodišča, 2011-10-13

Prekluzivni materialni rok za vložitev tožbe se lahko podaljša samo za poštni tek, ne pa iz drugih razlogov. Zaradi zamude takšnega roka tudi ni mogoča vrnitev v prejšnje stanje.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom zavrglo tožbo, vloženo zoper dokončno odločbo tožene stranke št. ... z dne 23. 5. 2011, ker je ugotovilo, da je vložena prepozno.

Zoper sklep se je pritožila tožnica. Navaja, da Zavod za pokojninsko in invalidsko zavarovanje ni pravilno ugotovil njenega zdravstvenega stanja ter invalidnosti. Invalidska komisija ni pravilno ugotovila njenih zdravstvenih težav. Predlaga, da se njena zahteva ponovno obravnava, v postopku pa naj se pridobi specialistično mnenje neodvisnega strokovnjaka iz tujine. Kot priloga tožbi je bila posredovana vsa zdravniška dokumentacija.

Sodišče prve stopnje je pravilno in popolno ugotovilo dejansko stanje, s pravilno uporabo določb postopka je tudi pravilno odločilo.

Iz listin in podatkov v upravnem spisu izhaja, da je tožena stranka dne 23. 5. 2011 izdala dokončno odločbo št. ..., s katero je zavrnila tožničino zahtevo za priznanje pravice do invalidnine. Dokončna odločba je bila, kot izhaja iz vročilnice, priložene v upravnem spisu, tožnici vročena 25. 5. 2011. Odločba vsebuje pravilen pravni pouk o roku vložitve tožbe pri Delovnem in socialnem sodišču v Ljubljani. Tožnica je tožbo, s katero izpodbija omenjeno dokončno odločbo in zahteva priznanje pravic, vložila priporočeno na pošto 25. 6. 2011, kar je prepozno, saj je prekluzivni 30 dnevni rok za vložitev tožbe potekel, kot je pravilno ugotovilo sodišče prve stopnje, 24. 6. 2011.

Po 19. členu Zakona o delovnih in socialnih sodiščih (ZDSS-1, Ur. l. RS, št. 2/2004 in 10/2004) se za postopek v socialnih sporih uporabljajo določbe zakona, ki ureja pravdni postopek, če ni z ZDSS-1 drugače določeno. Zakon o pravdnem postopku (ZPP, Ur. l. RS, št. 26/99 – 45/2008) v 1. odstavku 112. člena določa, da se vloga, vezana na rok, šteje za pravočasno, če je izročena pristojnemu sodišču, preden se rok izteče. Po 2. odstavku omenjenega člena se za vlogo, poslano po pošti priporočeno ali oddano brzojavno, šteje dan oddaje na pošto za dan izročitve sodišču, na katero je naslovljena. Zakon o pokojninskem in invalidskem zavarovanju (ZPIZ-1, Ur. l. RS, št. 106/99 s spremembami) v 2. odstavku 252. člena ter ZDSS-1 v 1. odstavku 72. člena določata 30 dnevni rok za vložitev tožbe, pričetek teka roka je naslednji dan po vročitvi dokončnega upravnega akta oz. odločbe, izdane na drugi stopnji. Ker je v obravnavni zadevi rok za vložitev tožbe potekel 24. 6. 2011, je tožba, vložena priporočeno na pošto 25. 6. 2011, prepozna. Rok za vložitev tožbe je prekluzivni materialni rok, z njegovim potekom preneha oz. ugasne sama pravica in z njo tudi zahtevek za njeno uveljavitev oz. pravno varstvo. Prekluzivni materialni rok se podaljša samo za poštni tek, sicer pa se ga ne da podaljšati in zaradi zamude tudi ni možna vrnitev v prejšnje stanje. Tožnica v pritožbi ne izpodbija ugotovitev prvostopenjskega sodišča o zamudi roka, njene navedbe se vsebinsko nanašajo na izpodbijanje zakonitosti dokočne odločbe, česar sodišče pravilno ni presojalo, ker niso izpolnjene procesne predpostavke za socialni spor.

Sklep, s katerim je prvostopenjsko sodišče prepozno vloženo tožbo zavrglo, je pravilen in zakonit. Neutemeljeno pritožbo je sodišče druge stopnje na podlagi 2. točke 365. člena ZPP zavrnilo.

ZPIZ-1 člen 252, 252/2. ZDSS-1 člen 72, 72/1. ZPP člen 112, 112/1, 112/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.